ΓΡΑΠΤΗ ΕΡΩΤΗΣΗ E-0365/99

υποβολή: Joaquín Sisó Cruellas (PPE) προς την Επιτροπή

(1 Μαρτίου 1999)

Θέμα: Καταπολέμηση της παραοικονομίας

Οι κοινωνικοί εταίροι του τομέα "καθαρά χέρια" στη βιομηχανία, FENI (εργοδότες) και EURO-FIET (συνδικάτα), υπέβαλαν τον περασμένο Δεκέμβριο μία ανακοίνωση στην Αυστριακή Υπουργό Κοινωνικών Υποθέσεων και Υγείας, προεδρεύουσα του Κοινωνικού Συμβουλίου της ΕΕ, καθώς και στον Ευρωπαίο Επίτροπο επιφορτισμένο με τα ίδια θέματα, με την οποία ανακοινώνουν την κοινή τους δέσμευση κατά της μη δηλωμένης εργασίας, ζητώντας από τα κράτη μέλη της Ένωση να λάβουν συγκεκριμένα μέτρα ούτως ώστε η λεγόμενη "μαύρη" εργασία να αποφεύγεται από τους οικονομικούς και κοινωνικούς φορείς. Χωρίς αυτό το μέτρο, οποιαδήποτε δέσμευση προς αυτήν την κατεύθυνση θα ήταν ανεπαρκής. Ο τομέας της "καθαρής" βιομηχανίας αφορά στην Ευρώπη, περίπου 47.000 επιχειρήσεις και 2,3 εκατ. εργαζομένους.

Θα μπορούσε η Επιτροπή να μας ενημερώσει εάν έχει λάβει ή σκοπεύει να λάβει κάποιο μέτρο για το ζήτημα αυτό;

Απάντηση του κ. Flynn εξ ονόματος της Επιτροπής

(7 Απριλίου 1999)

Η κοινή δήλωση των ευρωπαίων κοινωνικών εταίρων στον κλάδο του καθαρισμού, της Ευρωπαϊκής Ομοσπονδίας του Κλάδου Καθαρισμού (FENI) και της Διεθνούς Ομοσπονδίας Υπαλλήλων και Τεχνικών (Euro-Fiet), για τη μη δηλωμένη εργασία, που εγκρίθηκε τον Οκτώβριο του 1998 στο πλαίσιο του ευρωπαϊκού κοινωνικού διαλόγου, αποτελεί συνέχεια της ανακοίνωσης της Επιτροπής της 7ης Απριλίου 1998 για τη λαθραία εργασία(1). Με αυτήν την κοινή δήλωση, οι κοινωνικοί εταίροι εξέφρασαν την επιθυμία τους να συμβάλλουν από κοινού στη στρατηγική για την απασχόληση και ειδικότερα στις κατευθυντήριες γραμμές για την απασχόληση το 1999(2), που εγκρίθηκε από το Συμβούλιο στις 22 Φεβρουαρίου 1999.

Η FENI και η Euro-Fiet έκριναν απαραίτητο να εκφράσουν τη θέλησή τους για την καταπολέμηση της μη δηλωμένης εργασίας, που θεωρούν επιβλαβή τόσο για τον κλάδο τους όσο και τη δημιουργία θέσεων εργασίας στην Κοινότητα. Στην κοινή τους δήλωση, δεσμεύονται να συμβάλουν ενεργά στην καταπολέμηση της μη δηλωμένης εργασίας. Με τον τρόπο αυτόν αποδεικνύουν τη θέλησή τους να δραστηριοποιηθούν υπέρ της δημιουργίας απασχόλησης; ελπίζουν ότι η έκκλησή τους θα εισακουσθεί και αναμένουν ότι θα δοθεί συγκεκριμένη και αποτελεσματική συνέχεια στις κατευθυντήριες γραμμές που εγκρίθηκαν σε ευρωπαϊκό επίπεδο.

Η Επιτροπή πιστεύει ότι το πρόβλημα της μη δηλωμένης εργασίας μπορεί να αντιμετωπιστεί από τα κράτη μέλη στο πλαίσιο αρκετών από τις προτεινόμενες κατευθυντήριες γραμμές για το 1999, όπως είναι ο επανασχεδιασμός των φορολογικών συστημάτων και των συστημάτων παροχών ώστε να γίνει ελκυστικότερη η εργασία, η μείωση των γενικών εξόδων των επιχειρήσεων και των διοικητικών επιβαρύνσεων; η μείωση του κόστους της εργασίας που δεν έχει σχέση με τις αμοιβές για το σχετικά ανειδίκευτο και χαμηλά αμειβόμενο εργατικό δυναμικό και η αναγνώριση πιο διαφοροποιημένων και ευέλικτων μορφών εργασίας. Οι κυρώσεις και οι έλεγχοι συμμόρφωσης μπορούν επίσης να διαδραματίσουν κάποιο ρόλο.

Η σημασία του ζητήματος αυτού αναγνωρίστηκε από τα κράτη μέλη στην αιτιολογική έκθεση που συνοδεύει τις κατευθυντήριες γραμμές για την απασχόληση το 1999. Η Επιτροπή θα συνεχίσει να παρακολουθεί τις εξελίξεις στον τομέα αυτόν.

(1) COM(98)219 τελικό.

(2) COM(98)574 τελικό.